ร้านข้าวต้มร้านดังย่านพัทยาเหนือร้านนี้มีชื่อเต็มๆว่า “ราชาข้าวต้ม ผักบุ้งลอยฟ้า” ค่ะ  ..สำหรับมื้อเย็นไปจนถึงมื้อดึกที่ไม่อยากทานอะไรหนักท้องมากๆแล้ว ร้านนี้ถือว่าเหมาะใจทีเดียว ตัวร้านแม้จะเป็นแบบเปิดโล่งไม่ติดแอร์แบบร้านข้างถนนทั่วไป แต่ก็มีขนาดกว้างขวางใหญ่โตรองรับลูกค้าได้เยอะ การันตีความอร่อยด้วยจำนวนลูกค้าที่หนาตาอยู่ตลอดตั้งแต่ช่วงหัวค่ำไปจนดึก ส่วนที่จอดรถนั้นก็อาศัยจอดเอาข้างทางบริเวณหน้าร้านนั่นล่ะค่ะ 

**-เวลาทำการ-** 

ร้านเปิดตั้งแต่ 17.00-04.00 น. ค่ะ  เอาใจคนไม่หลับไม่นอนที่หิวได้ยันเช้า..555+ สาขานี้ดูพิกัดแล้วอยู่ไม่ไกลจาก Tiffany Show ซะด้วย ใครดูโชว์เสร็จจะมาต่อข้าวต้มรอบดึกก็สะดวกดีนะ  แต่ถ้าจะเอาแค่มาทานให้อิ่มท้องอร่อยลิ้นอย่างเดียวนี่ มาตั้งแต่ช่วงหัวค่ำแบบเราก็หาโต๊ะนั่ง + หาที่จอดรถง่ายดีค่ะ

**-เมนูที่ลอง-**

สำหรับข้าวนั้นจะสั่งเป็นข้าวสวยหรือข้าวต้มก็ได้ค่ะ  โดยจะมีเด็กเสิร์ฟถือข้าวมาเป็นถาดใหญ่ๆเดินวนเวียนตามโต๊ะต่างๆให้ลูกค้าเรียกหยิบเอาได้เลยว่าจะเอากี่ถ้วย (ไอเดียเดียวกับรถเข็นติ่มซำตามภัตตาคารอาหารจีนเลย) ข้าวต้มที่นี่ข้นกำลังเหมาะ นุ่มเหนียวเป็นยางแต่พองามถูกใจทีเดียว มื้อนี้เราเลยสั่งกันแต่ข้าวต้มล้วนๆเลยล่ะค่ะ สำหรับกับข้าวก็สั่งกันไปตามนี้เลย

● เป็ดพะโล้ (ราคา 100 บาท) – จานนี้เอร็ดอร่อยดีงามมากจนต้องเบิ้ลสอง  ..เนื้อเป็ดนุ่ม-นุ๊ม-นุ่ม ฟินนนน...ที่สุด น้ำพะโล้ก็รสกำลังดี น้ำส้มพริกตำก็แซ่บ มีเต้าหู้แนมมาให้ 2 ชิ้น ให้คะแนน 6/5 ไปเลยกับเมนูนี้..มาแล้วต้องสั่ง บอกเลย

● ผักบุ้งไฟแดง (ราคา 70 บาท) – ผัดผักบุ้งกรอบๆที่ไม่มีเนื้อสัตว์ใดๆใส่มาซักกะนิด แต่ผัดมาได้รสดีหอมควันไฟ แถมผักบุ้งก็สดกรอบกำลังอร่อย สมกับเป็นเมนูที่เอาชื่อร้านเป็นประกันค่ะ

● ยำไส้ตัน (ราคา 100 บาท) – ไส้ตันที่นี่ทำสะอาดไม่มีกลิ่นเลย แถมกรอบเต่งไม่เหนียวเลยด้วย ยำมารสเปรี้ยวนำเผ็ดตามกำลังดี ขนาดคนที่ปกติไม่ชอบกินไส้อย่างเรายังรู้สึกว่าอร่อยใช้ได้เลยล่ะค่ะ แต่ดีกรีความฟินยังไม่เท่าเป็ดพะโล้นะ

● ปูนิ่มผัดพริกไทยดำ (ราคา 250 บาท) – จานนี้ผัดใส่พริกไทยดำมา แถมด้วยพวงพริกไทยสดและพริกหยวก ออกแนวเผ็ดร้อนซู่ซ่าทีเดียว ปูนิ่มก็ผัดมากรอบ จัดว่ารสชาติดีค่ะ แต่เทียบกับเมนูที่ผ่านๆมาแล้วยังรู้สึกว่าเมนูนี้ไม่ค่อยโดดเด่นเท่าไหร่ เรียกว่าถ้าแวะมาแล้วอยากทานปูนิ่มก็สั่งได้ แต่ถ้าไม่สั่งก็ไม่ถือว่าพลาดอะไรน่ะค่ะ

**-การบริการ-**

ร้านใหญ่ ลูกค้าเยอะขนาดนี้ อาหารบางอย่างก็เลยค่อนข้างต้องรอนาน บางทีก็มีต้องทวงบ้างเหมือนกันค่ะ แต่ถ้าไม่ได้จะรีบไปไหน หรือไม่ได้หิวจัด ก็ถือว่าโอเคอยู่นะ

โดยรวมแล้วร้านนี้แม้ร้านจะดูธรรมดาๆไม่สะสวย แถมอยู่ริมถนน ไม่มีวิวทะเลให้ชื่นชม แต่รสมือนั้นจัดว่าอร่อยถูกใจใช้ได้ทีเดียวค่ะ ราคาก็จัดว่าสมเหตุสมผลอยู่  ถ้ามาแถวนี้ก็น่าแวะจัดซักมื้อนะคะ

